钦定古今图书集成/理学汇编/学行典/第252卷 > 秦垠〈子铎〉
## 钦定古今图书集成/理学汇编/学行典/第252卷 > 秦垠〈子铎〉

按《宁波府志》：“秦垠，字汝际，少学举业，一试不偶，辄弃
去，隐于耕。性端方，寡言笑，持论侃侃，虽宗老文人，见
之凛如。每宗祠燕享，垠在坐，众皆拱默。他日邻媪闻
讙语，辄诧曰：‘秦君不在耶？何嘈嘈耶’？其信于宗党如
此。父病，雪夜独行访医药，虎伏道左，不知也。有弟颇
傲，愈怜爱之，无几微见词色，人服其孝友。子铎，以明”
经教授里中，学者称为道鸣先生。幼失恃，事继母以
孝闻。生而嗜学，《六经》子史诸书无不手自铨纂。尝客
檇李某氏家塾，偶犬衔刺绣履堕床下，主见之，疑其
妻有私，恚甚，手利刃，夜挟妻潜叩门，门启，将杀之，妻
亦无以解也，慨然请行。铎詈曰：“安得妇女声至此？”急
呼取火，主皇遽去。旦日诘之，但唯唯谢罪。已，问知其
故，即日去，终其身不远游。垠季子钫，登进士，别有传。